Panna Mária Lurdská

Panna Mária Lurdská (francúzsky: Notre-Dame de Lourdes; okcitánčina: Nòstra Senhora de Lorda, anglicky: Our Lady of Lourdes) je meno Panny Márie, pod ktorým ju uctieva rímskokatolícka cirkev kvôli jej zjaveniam v Lurdoch v južnom Francúzsku v departemente Hautes-Pyrénées.

Prvýkrát sa zjavila 11. februára 1858 14-ročnej Bernadette Soubirousová, ktorá povedala matke, že sa k nej prihovorila „dáma“ v Jaskyni Massabielle (vtedy 1,5 kilometra od mesta), keď so sestrou a kamarátkou zbierali drevo na kúrenie. Do 16. júla 1858 sa jej „dáma“ zjavila ešte 17-krát, až do vrcholného zjavenia 25. marca 1858, v ktorom sa predstavila ako: „Nepoškvrnené počatie“. Úctu k Panne Márii v Lurdoch schválil miestny biskup z Tarbes Bertrand-Sévère Laurence 18. januára 1862.

Prvý veľkolepý sprievod k jaskyni bol 4. apríla 1864, viedol ho biskup Laurence, ktorý tu slúžil pred jaskyňou prvú svätú omšu. Slávnosť sa konala pri príležitosti posvätenia sochy Nepoškvrnenej Panny Márie z carrarského bieleho mramoru, ktorá je odvtedy vo výklenku jaskyne. Od roku 1874 sa začína tradícia francúzskych národných pútí a v roku 1948 sa Lurdy stávajú medzinárodným pútnickým miestom, na ktoré smeruje v súčasnosti viac ako päť miliónov pútnikov ročne. 

Na mieste zjavenia bol postavený kostol nazvaný Krypta, ktorý bol vyhĺbený do Massabielskej skaly. Bol vysvätený 20. mája 1866 počas omše celebrovanej biskupom a za účasti tisícov pútnikov, aj samotnej Bernadetty. Nad Kryptou bola neskôr postavená Bazilika Nepoškvrneného počatia postavená v neogotickom štýle so 70-metrovou vežou. Postupne tu boli postavené ďalšie kostoly - Bazilika Panny Márie Ružencovej, ktorá je pripojená ku Krypte a k Bazilike Nepoškvrneného Počatia, podzemná Bazilika svätého Pia X. s kapacitou takmer 40 000 pútnikov, Kostol svätej Bernadetty, ktorý stojí na mieste, kde stála Bernadetta počas posledného zjavenia.

Pri Jaskyni Massabielle sa neskôr odohralo množstvo uzdravení a zázrakov. Doteraz patria Lurdy k pútnickým miestam celosvetového významu. Množstvo ľudí sem prichádza, aby prosili za uzdravenie a mnohí sú aj vypočutí. Z tohto dôvodu sa 11. február slávi ako Svetový deň chorých. Tieto zjavenia, oficiálne uznané katolíckou cirkvou, viedli k pobožnosti k Panne Márii, je mu zasvätených niekoľko kostolov a svätýň po celom svete. V Bratislave bola v roku 1892 v bývalom kameňolome zriadená Lurdská jaskyňa.

 Referencie 

 Iné projekty 

Kategória:Zjavenia Panny Márie
Kategória:Tituly Panny Márie
Kategória:Rímskokatolícka cirkev vo Francúzsku